РЕГЛАМЕНТ (ЕО) № 1343/2007 НА СЪВЕТА
от 13 ноември 2007 година
за изменение на Регламент (ЕО) № 1543/2000 за установяване на общностна рамка за събиране и управление на данните, необходими за провеждане на Общата политика в областта на рибарството
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейския съюз, и по-специално член 37 от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Регламент (ЕО) № 1543/2000 на Съветa (2) предвижда първата програма на Общността и първият период на програмиране да обхванат периода от 2002 до 2006 г.
(2)
Регламент (ЕО) № 1543/2000 следва да бъде заменен с нов регламент с цел да бъдат осъществени нови подходи към управлението на рибарството. Тези подходи включват преминаване от управление, основано на рибните запаси, към управление, базирано на управление на риболовния флот и на отделните зони, както и на подход, основан на екосистемите. В светлината на приемането на този нов регламент е необходимо да бъде определен втори период на програмиране, обхващащ годините 2007 и 2008, с цел да се гарантира последователно и съгласувано програмиране както на общностно, така и на национално равнище.
(3)
Регламент (ЕО) № 1543/2000 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1543/2000 се изменя, както следва:
1.
член 5, параграф 1 се заменя със следното:
„1. Съобразно процедурата, посочена в член 9, параграф 2, Комисията определя в съответствие с рамката, определена в приложение I, от една страна, минимална общностна програма, обхващаща информацията, абсолютно необходима за научните оценки и, от друга страна, разширена общностна програма, която включва освен информацията от минималната програма и информация, която може значително да подобри научните оценки. Първата общностна програма обхваща годините от 2002 до 2006 включително, а втората общностна програма обхваща годините 2007 и 2008.“;
2.
член 6, параграф 1 се заменя със следното:
„1. Всяка държава-членка изготвя национална програма за събиране и управление на данни. Първият период на програмиране обхваща годините от 2002 до 2006 включително. Вторият период на програмиране обхваща годините 2007 и 2008. Тази програма описва, от една страна, събирането на подробни сведения и, от друга страна, необходимата им обработка за получаване на обобщена информация съобразно принципите, изложени в член 3. Тя уточнява връзките между тази програма и общностните програми, изготвени съгласно член 5.“.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 ноември 2007 година.